Merknad til Prop. 1 S (2020-2021) Kunnskapsdep 12.10.2020

Funksjonshemmedes Fellesorganisasjon (FFO) takker for muligheten til å sende inn våre innspill til utdannings- og forskningskomiteens arbeid med statsbudsjettet for 2021.

**Bekymret for manglende omtale av funksjonshemmede elever**

Elever med funksjonsnedsettelser er en gruppe som har blitt særlig rammet av stengte skoler og bortfall av rettigheter i koronapandemien. Det er derfor veldig positivt at det også i 2021 bevilges 170 millioner til oppfølging av sårbare elever med tapt progresjon som følge av covid 19. Vi savner imidlertid en nærmere omtale av konsekvensene for denne gruppen i budsjettproposisjonen og en presisering av hvilke elevgrupper som vil bli definert som «sårbare elever». FFO uttrykker samtidig en bekymring over at skolene ikke kompenseres for større utgifter og mindre inntekter i forbindelse med pandemien. Flere skoler har blitt nødt til å kutte i skolebudsjettet på grunn av strammere økonomi. Dette er noe som først vil gå ut over elever som mottar spesialundervisning og annen form for tilrettelegging.

FFOs Rettighetssenter har flere eksempler på elever som har fått spesialundervisningstilbudet kuttet over natten, og elever med tilretteleggingsbehov som har blitt overlatt til seg selv og pårørende. Ofte er dette på grunn av kapasitets- og ressursmangler på skolene. Utdanning er et av våre viktigste velferdsgoder, og det må bevilges tilstrekkelig med midler for å sørge for at utdanningstilbudet er likeverdig også under en pandemisituasjon. Elever med behov for spesialundervisning og tilrettelegging i skolen har vært en svært sårbar gruppe, og det er derfor bekymringsverdig at en diskusjon rundt denne gruppen uteblir i proposisjonen.

**Kap. 226 post 21: Kvalitetsutvikling i grunnopplæringa**

Det er positivt at regjeringen foreslår å bevilge 50 millioner kroner til det planlagte spesialpedagogiske kompetanseløftet for ansatte i barnehage, skole og PPT, som en del av Stortingsmeldingen «Tett på». De siste årene har det blitt grundig dokumentert alvorlige mangler ved spesialundervisningen i Norge. En viktig side av dette er manglende spesialpedagogisk kompetanse ute i kommunene.

Det hjelper derimot lite med økt kompetanse uten tilstrekkelige ressurser. PP-tjenesten gjør i dag en svært viktig jobb når det kommer til å styrke den spesialpedagogiske oppfølgingen i skolen, men har begrensede ressurser som ikke står i forhold til jobben de skal gjøre. Det er også bred politisk enighet om at PPTs rolle skal utvides. Gjennom behandling av Stortingsmeldingen «Tett på» har både regjeringen og Stortinget vært tydelig på at PP-tjenesten skal jobbe mer systemrettet opp mot skolene. Den samme intensjonen ligger i forslaget til ny opplæringslov. Det er liten tvil om at dette vil føre et økt ressursbehov i PPT.

PPT vil spille en svært viktig rolle om man skal klare å lykkes med målsetningen i kompetanseløftet om at alle skal få hjelp raskt og flere elever skal få et godt pedagogisk tilbud. Vi mener derfor PPTs ressurser bør styrkes, slik at de har kapasitet til å drive systemrettet veiledning i skolen.

***FFO ber komiteen vedta følgende merknad:*** *Komiteen ber Regjeringen om å styrke PPTs ressurser, slik at de i større grad kan drive systemrettet veiledning i skolen. Midlene må øremerkes for å sikre at kommunene disponerer etter intensjonen.*

**Kap. 230, post 1: Kutt i Statpeds rammer**

Regjeringen forslår å kutte i Statpeds bevilgninger med 25 millioner, som del av en flerårig reduksjon av tjenesten. Det er bekymringsverdig til at regjeringen velger å kutte i Statped før kompetanseløftet har kommet ordentlig i gang, og kompetansen er bygd opp ute i kommunene. Det vil ta tid å bygge opp den spesialpedagogiske kompetansen ute i kommunene. Vi frykter at å kutte i Statpeds rammer før kompetanseløftet har fått begynne å virke, vil etterlate et hull i den spesialpedagogiske oppfølgingen. Det er ikke forsvarlig i en periode hvor svært mange elever allerede har opplevd en svekkelse av det spesialpedagogiske tilbudet på grunn av koronapandemien. Vi mener derfor den flerårige reduksjonen i Statpeds rammer bør utsettes.

***FFO ber komiteen vedta følgende merknad:*** *Komiteen ber Regjeringen om å reversere det foreslåtte kuttet på 25 millioner kroner i Statpeds bevilgninger.*

**Kap. 225: Veikart universelt utformet nærskole 2013**

Norge har tilsluttet seg FNs bærekraftmål, og skal «Sikre inkluderende, rettferdig og god utdanning og fremme muligheter for livslang læring for alle». Norge har også vedtatt FN-konvensjonen om funksjonshemmedes rettigheter, der tilgang til skolebygg er en av forpliktelsene. Mange skoler er ikke tilgjengelige for elever med funksjonsnedsettelse. Det er diskriminerende. Universell utforming sikrer inkludering og gode læringsbetingelser for denne gruppen, men gir også gode gevinster for andre elever.

CRPD-komiteen slår i sine merknader til Regjeringen (mai 2019, art.9, Tilgjengelighet) fast:

*«Regjeringen må innføre forskrifter for å fastsette tidsfrister og konkrete tiltak med øremerket finansiering for universell utforming av eksisterende bygninger, som prioriterer grunnskole og videregående skole*...»

Universell utforming er en helt sentral strategi for inkludering og bærekraft.  I 2017 lanserte Bufdir «Veikart Universelt utformet nærskole 2030», på oppdrag fra BLD. <https://bibliotek.bufdir.no/BUF/101/Veikart_Universelt_utformet_naerskole_2030.pdf>

Oslo Economics har dokumentert at det er samfunnsøkonomisk lønnsomt å følge Veikartet. <https://osloeconomics.no/6709/> Ved behandling av Meld.St. 6 (2019-2020) «Tett på», støttet en enstemmig utdannings- og forskningskomité veikartet og målet om universell utforming av skolebygg.

Regjeringen vil fremme universell utforming der utfordringene er størst, men kommer ikke med verken tiltak eller midler. Konsekvensen er fortsatt diskriminering. FFO mener en satsing på skole setter hjulene i gang i koronakrisen, med resultat en skole for alle!

*FFO ber komiteen om å:*

*Sikre at alle barn kan gå på nærskolen ved å realisere Veikartet.*

*Sette av kr 200 mill. kroner i friske midler for å stimulere kommunene, øremerket universell utforming av eksisterende skoler.*

*Be regjeringen om å lage en forskrift med tidsfrist 2030 for oppgradering av skolebygg (PBL § 31-4).*

*Gi føringer om at funksjonshemmedes organisasjoner involveres i arbeidet.*

**07.20 Grunnopplæringa**

Det er foreslått 180 mill. kroner til læremidler i forbindelse med de nye læreplanene i grunnopplæringen. FFO kan ikke se at departementet har presisert at læremidlene må være universelt utformet.

*FFO ber komiteen sørge for en presisering av at læremidlene skal være universelt utformet.*

**Kap. 8 Likestilling og arbeid mot diskriminering**

Kunnskapsdepartementet beskriver sitt ansvar for arbeidet for likestilling og mot diskriminering som et systematisk og langsiktig holdningsarbeid i barnehage og skole, universitet og høgskole og forskning. Målet er at alle skal ha like muligheter uavhengig av kjønn, seksuell orientering, **funksjonsevne**, etnisk bakgrunn og religion. Det er bra at Tett på! og *Et samfunn for alle* er nevnt. Vi savner imidlertid elever med funksjonsnedsettelser blir omtalt under delkapittelet «Likestillingssituasjonen innenfor kunnskaps- og integreringssektoren som følge av covid 19-pandemien». Elever med behov for spesialundervisning og tilrettelegging i skolen har vært en svært sårbar gruppe under pandemien.

I kapittelet trekkes også Rammeplanen for barnehagens mål om at barnehagen skal motvirke fordommer, stereotypier og rasisme. Her nevnes ikke barn med funksjonsnedsettelse med ett ord, til tross for at dette er gruppe som i stor grad er utsatt for fordommer og stereotypier. FFO ber komiteen om å etterlyse omtale og tiltak for likestilling og ikke-diskriminering av barn og unge med funksjonsnedsettelser i kapittel 8.

*FFO ber komiteen om å etterlyse omtale og tiltak for likestilling og ikke-diskriminering av barn og unge med funksjonsnedsettelse i kapittel 8, spesielt i lys av covid 19.*

*Manglende omtale av funksjonshemmede elever, Veikart skole, styrking av PPT, kutt i Statpeds rammer*